## El Consell aprova un conveni amb el Ministeri d’Igualtat per a la prestació del servici telefònic d’informació i atenció en LGTBI-fòbia

*** La línia 028 Arcoíris es connectarà de manera automàtica amb el telèfon de les oficines Orienta 900 10 10 15 de la Comunitat Valenciana**

El Consell ha aprovat un conveni de col·laboració amb el Ministeri d’Igualtat per a la prestació del servici telefònic 028 Arcoíris, d’informació i atenció integral en matèria d’LGTBI-fòbia.

El conveni és el resultat de la col·laboració i cooperació entre l’Administració General de l’Estat, a través de la Secretaria d’Estat d’Igualtat i per a l’Erradicació de la Violència contra les Dones (Direcció General per a la Igualtat Real i Efectiva de les Persones LGTBI+) del Ministeri d’Igualtat, i la Generalitat, a través de la Vicepresidència i Conselleria de Servicis Socials Igualtat i Vivenda, per a aconseguir reforçar el compromís del Consell en la lluita contra l’LGTBI-fòbia.

Este servici d’informació es connectarà de manera automàtica amb la línia telefònica de les oficines Orienta 900 10 10 15 de la Comunitat Valenciana.

La firma i la realització de l’objecte d’este conveni no suposen cost per a cap de les parts.

**Línia telefònica 028 Arcoíris**

La línia telefònica 028 Arcoíris, d’informació i atenció integral en matèria de drets LGTBI, és un servici públic que atén les víctimes de delictes d’odi i discriminació per LGTBI-fòbia durant les 24 hores del dia, tots els dies de l’any.

Este servici d’atenció bàsica comptarà amb un equip de professionals amb formació especialitzada, a més d’oferir una assistència psicològica i jurídica.

En este sentit, l’assistència és integral davant de qualsevol discriminació, delicte d’odi per LGTBI-fòbia o per a resoldre qualsevol dubte o inquietud relacionats amb l’orientació sexual, la identitat de gènere o les característiques sexuals.

Fecha: 02/08/2024